वक्त बहुत निर्मम होता है। उसे आप अपने बौद्धिक आतंकवाद का शिकार नही बना सकते। वो जब पहचान लिखता है तो अश्वत्थामा की तरह से ही लिखता है। दरअसल ये सुविधाभोगी वामपंथियों की पौध है, जिनका ईमान इस तरह फुसफुसा और लिसलिसा है कि एक बार इनकी नौकरी पर आंच आने की नौबत हो, और अगर चरणों पर लोटने से भी रास्ता निकल जाए तो उसके लिए भी तैयार रहेंगे, ये भाई लोग। और जब सारे ही रास्ते बंद हो जाएँ तो एकाएक इनके भीतर का क्रांतिकारी सांप फन काढ़कर खड़ा हो जाएगा, मुठ्ठियां तानने की धमकियां देता हुए, हाथ रगड़ रगड़कर हवा में अपने ही चरित्र के वजन को टटोलता हुआ, ग्रेटर कैलाश की सड़कों पर कार के भीतर फुल एसी की मस्ती या फिर ब्लोअर के मस्ताने टंपरेचर में गुलाम अली को सुनते हुए, सोशल मीडिया पर रोता हुआ, गरीबों की आह महसूस करता हुआ। अगर इन कथित क्रांतिकारी पत्रकारों को दिसंबर-जनवरी की बस एक रात के लिए भारी कोहरे और नम जमीन के चारों और तने मुज़फ्फरनगर के दंगापीडि़तों या फिर कश्मीर के सैलाब पीड़ितों के एक चादर वाले फटे-चिथड़े टेंट में छोड़ दो, तो उसी रात इन्हें उल्टी और दस्त दोनो एक साथ हो जाएगा। इन्हें मुजफ्फरनगर के दंगा पीड़ितों के दर्द की बाबत भी फेसबुक पर कलम तोड़ने से पहले फुल स्पीड का ब्लोअर, रम के कुछ पैग और बंद गले का ओवरकोट चाहिए होगा, क्योंकि उसके बगैर तो उंगलियों से लेकर संवेदना तक सभी कुूछ जम जाएगा। खालिस बर्फ की तरह। आईबीएन 7 के स्टेट करेस्पांडेंट रहे और अपने बेहद अज़ीज़ गुरू सत्यवीर सिंह जो खुद इसी छंटनी का शिकार हुए थे, ने उसी दिन मुझे रात में फोन करके बोला था कि गुरु देखो आशुतोष ने अंबानी का बूट पहनकर हम सब के पेट पर लात मार दी। सत्यवीर सर, आज मैं कह रहा हूं कि, ये वक्त है। वक्त। ये पूरा का पूरा 360 डिग्री का राउंड लेता है, ये। ये एक चक्की है गुरू। चक्की। पिंसेगे तो सारे ही। कोई कल पिस गया। कोई आज पिस रहा है, और किसी की बारी आने ही वाली है।